
REFERAT

privind aprobarea Caietului de Sarcini
referitor la licitaţia lucrărilor "Extindere cu unităţi moderne de producere a energiei electrice la  CT Sud Timişoara"

Având în vedere actualele conjuncturi regionale şi locale S.C.Colterm S.A. îşi propune să implementeze un proiect de retehnologizare şi să devină astfel nu numai producător local de energie termică ci şi un producător important de energie electrică capabil să alimenteze potenţialii consumatorii locali.


Proiectul constă în lucrări complexe de proiectare ,achiziţie de echipamente, montare şi punere în funcţiune a unei unităţi moderne de producere a energiei electrice cu o putere instalată de cca. 115 MW.


Instalaţia energetică nouă va fi un ciclu combinat gaze -abur care va avea în componenţă  următoarele elemente principale :


-una sau două turbine cu gaze cuplate la unul sau două generatoare electrice ;


-unul sau două cazane recuperatoare de abur fără ardere suplimentară;


-o turbină de abur în condensaţie cuplată cu un generator electric ; 


-compresoare de gaze naturale;


-echipamente de măsură, automatizare care să asigure funcţionarea în regim 
 automatizat a instalaţiilor ;


-instalaţii auxiliare care să asigure funcţionarea echipamentelor noii unităţi de 
 cogenerare .


Funcţie de soluţia tehnică aleasă , cu una sau două turbine cu gaze , se vor prezenta în ofertă specificaţiile de livrare , distinct, pentru fiecare echipament.


Finanţarea acestei investiţii se va face de către contractant urmând ca beneficiarul să ramburseze valoarea respectivă ce va fi prevăzută în Fişa de date a achiziţiei.

Obligaţiile ofertantului vor acoperi prevederile referitoare la toate echipamentele ce se referă la investiţie , precum şi la execuţia tuturor serviciilor de instalare , punere în funcţie şi dare în exploatare a investiţiei după cum urmează :

-proiectarea, execuţia, procurarea şi realizarea lucrărilor de construcţii - montaj ( inclusiv obţinerea acordurilor, autorizaţiilor şi avizelor necesare de instalare şi de punere în funcţiune), punerea în funcţiune şi darea în exploatare comercială a noii unităţi de producere combinată a energiei electrice ;

-asigurarea forţei de muncă, materiale, echipamente, piese de rezervă şi accesorii, utilităţi şi furnituri pentru construcţii , structuri şi facilităţi temporare, transport şi depozitare; 


-contractul de execuţie nu este divizat pe obiective , ofertanţii vor prezenta oferte complete. 


Ofertantul va face o propunere de finanţare , suma fondurilor acoperind 100% din preţul contractului , adică acoperind atât partea de finanţare în monedă locală cât şi străină. Propunerile de finanţare care vor acoperi doar parţial valoarea contractului vor fi considerate necorespunzătoare.


Propunerea de finanţare va conţine ratele de rambursare (numărul şi valoarea lor, frecvenţa plăţilor, dobânda, comisioanele de garanţie) costurile de finanţare , altele decât dobânda şi comisionul de garanţie.


În cadrul documentelor licitaţiei toate preţurile vor fi convertite în moneda de referinţă indicată de autoritatea contractantă, specificată şi în fişa de date a achiziţiei.
Autoritatea contractantă va fi S.C. COLTERM S.A. cu sediul Timişoara Str. Episcop Joseph Lonovici nr. 4 tel. 0256/ 434614 Fax 0256/ 431616 E-mail : office@colterm.ro.


Realizarea instalaţiilor energetice noi cu ciclu combinat gaze -abur de cca. 115 MW pentru producerea energiei electrice la CET Timişoara Sud implică instalarea de echipamente complexe, într-o schemă tehnologică funcţională. Având în vedere că instalaţiile tehnologice noi sunt destinate exclusiv producerii energiei electrice , conexiunile funcţionale cu capacităţile energetice existente sunt minime. 

Astfel instalaţile energetice aflate în funcţiune în prezent , cu rol de producere a energiei termice nu sunt afectate de noile instalaţii , urmând să funcţioneze în continuare independent. 

Pentru instalaţiile energetice noi vor fi asigurate utilităţi din reţelele de utilităţi existente în centrală.


Caracteristicile principale ale investiţiei pot fi enumerate după cum urmează:


- utilajele energetice din componenţa instalaţiilor de producere a energiei       
  electrice;


- lucrările pentru instalarea echipamentelor ;


- lucrări pentru asigurarea utilităţiilor la grupul energetic;


- impactul asupra mediului ambiant ;


- performanţe tehnice scontate ;


- partea economică.


Avînd în vedere faptul că,  Consiliul Local Timişoara a aprobat prin HCL 170/2004 studiul de fezabilitate privind ,, Extinderea cu unităţi moderne de producere a energiei electrice” şi prin  HCL 243/ 2003 intenţia de asociere sau finanţare a lucrărilor de modernizare  la CET Sud,  propunem aprobarea Caietului de sarcini privind finanţarea proiectării, achiziţiei de echipamente, montarea şi punerea în funcţiune a unei unităţi moderne de producere a energiei electrice de cca. 115 MW.

